ขู่ประเมินข้าราชการเช้าชามเย็นชามโดน
ก.พ.ร. เตรียมปรับเกณฑ์ประเมินผลงาน ขรก.รายคนรับเงินเดือนขึ้น
10 เม.ย. 2555

ก.พ.ร. เตรียมปรับเกณฑ์ประเมินผลงาน ขรก.รายคนรับเงินเดือนขึ้น 
นายทศพร ศิริสัมพันธ์ เลขา ธิการคณะกรรมการพัฒนาระบบราชการ (ก.พ.ร.) กล่าวว่า หลังการปรับเงินเดือนข้าราชการวุฒิปริญญาแรกบรรจุเป็น 1.5 หมื่นบาท ในปี 2557 แล้ว ข้าราชการต้องเพิ่มประสิทธิภาพการทำงานให้รับกับค่าตอบแทน และจะประเมินผลงานรายบุคคลอย่างเข้มงวด
“เมื่อได้เงินเดือนเพิ่มขึ้น จะทำงานแบบเช้าชามเย็นชามไม่ได้อีกแล้ว” นายทศพร กล่าว 
แหล่งข่าวจากสำนักงาน ก.พ. เปิดเผยว่า สำนักงาน ก.พ. จะเสนอให้คณะรัฐมนตรี (ครม.) ปรับปรุงค่าตอบแทนพนักงานราชการแรกบรรจุ โดยจะทำการปรับเพิ่มเงินเดือน 2 ครั้งเหมือนข้าราชการ คือวันที่ 1 ม.ค. 2556 และวันที่ 1 ม.ค. 2557 ซึ่งเงินเดือนของพนักงานข้าราชการจะสูงกว่าข้าราชการ 20% เนื่องจากสิทธิประโยชน์ที่ได้รับน้อยกว่า
นอกจากนี้ สำนักงาน ก.พ. จะเสนอเรื่องโครงการเกษียณอายุก่อนกำหนด (เออร์ลี รีไทร์) ในปีงบประมาณ 2556 ว่า ครม.จะให้ดำเนินโครงการนี้ต่อไปหรือไม่ เนื่องจากมีข้าราชการขอเข้าโครงการปีละ 2 หมื่นคน ซึ่งส่วนใหญ่เป็นข้าราชการในสายวิชาชีพที่ขาดแคลน เช่น หมอและพยาบาล